晴。留熱河。曉通官引三使。到麗正門外朝房。暫憩。黎明。通官引余等入演戱殿西序夾門外朝房。暫憩。少頃。皇上御殿。通官引余等就宴班。卯正十分開戱。未正二刻止戱。曰寶墖凌空。曰霞觴湛露。曰如山如阜。曰不識不知。曰天上文星。曰人間吉士。曰花甲天開。曰鴻禧日永。曰五色抒華。曰三光麗彩。曰珠聯璧合。曰玉葉金柯。曰山靈瑞應。曰農政祥符。曰瑤池整轡。曰碧落飛輪。凡十六章。宣饌宣茶。皆如昨日儀。就班後。禮部侍郞鐵保謂余曰。安南王 朝鮮使臣。有召旨。宜進待殿陛下。遂引余等立於殿陛下西邊。先召安南王。少頃而退。和珅出傳皇旨曰。 朝鮮使臣登筵。余與正使，書狀進跪殿內御榻前。相距未滿一間。皇上御常服。坐沈香榻上。榻高二尺餘。上布淡黑質花文氍毺。後倚沈香屛。刻山水雲物。榻前布深黃質彩花紋氍毺。左右卓上。錦軸牙籤數百卷。皇旨曰。爾等適當潦暑。由口外來。不服水土。道路艱辛。何以得達。余與正使，書狀。叩頭後。對曰。賴皇上洪恩。無擾得達矣。皇旨曰。爾國。有滿洲，蒙古話者乎。正使對曰。陪臣等行中。亦有帶來者。而皆自盛京。直向燕京矣。皇旨曰。戱畢後。朕當回鑾。爾等可先往京都等待。仍命就宴班。鐵侍郞引余等出。